Folketing
2008-11-04

Vi har en opgave, vi skal løse i Afghanistan, en opgave, der i sidste ende vedrører vores egen sikkerhed, men også en opgave, der griber dybt ind i det afghanske folks hverdag. Vi skal huske, hvorfor vi er i Afghanistan. Vi gik med i missionen for at forhindre, at Taleban brugte Afghanistan som base for terroranslag mod vestlige demokratier. Opgaven er ikke løst bare ved at sætte Taleban fra magten, opgaven er at sørge for, at Afghanistan bliver et stabilt land, så det ikke igen bliver træningslejr og arnested for terrorisme. Det indebærer for mig at se, at Afghanistan skal være en form for demokrati, hvor der opbygges et stabilt og retfærdigt retssystem, og hvor bestikkelsen blandt landets politibetjente og politikere bliver fjernet så meget, som det overhovedet er muligt. Det er ikke nogen let opgave.